**Pastor Alonso Paz**, nado en Ferrol en 1954, é un médico e antigo político galego que foi alcalde de Noia.

Traxectoria
-----------

Licenciado en Medicina pola Universidade de Santiago, é urólogo de profesión. Realizou a especialización en uroloxía en Barcelona. Acadou unha certa sona a primeiros dos oitenta por realizar vasectomías en Ferrolterra, onde estaba destinado, e polas campañas de popularización desta técnica. De feito, formou en Narón o Consello Galego de Saúde, unha organización que avogaba por unha sanidade pública dende unha perspectiva de esquerdas. Ampliou a súa formación como médico urólogo en Lisboa.

Politicamente, foi a primeiros dos oitenta concelleiro nacionalista en Narón. Trasladado profesionalmente primeiro ás Pontes e logo a Noia, encabezou a lista do BNG á alcaldía de Noia en 1987, e obtivo a vitoria, sendo elixido alcalde da vila e gobernando en minoría. Xunta el, nas filas nacionalistas tamén foran elixidos concelleiros, entre outros, Xaquín Fernández Leiceaga e Antón Avilés de Taramancos. Naquel tempo foi un dos fundadores da Fundación Galega contra o Narcotráfico. As actuacións polémicas de Alonso e a súa popularidade nos medios como alcalde que loitaba contra o narcotráfico foron da man. É a época dos conflitos coas areeiras, a reivindicación como pública da illa da Creba, o caso do vertedoiro en San Lázaro e a liorta interna que mantivo co secretario municipal.

Ao remate do primeiro mandato, Alonso incorporara as súas filas a catro concelleiros de PP e PSOE, e revalidou o triunfo en 1991 desta volta con maioría absoluta, mais en 1992 foi condenado por prevaricación polo Tribunal Supremo, por un desaloxo incorrecto a unha familia xitana que realizara durante o seu mandato. Inhabilitado, continuou vencellado á política como asesor do seu sucesor, Bieito González, até que foi cesado pola propia corporación ao perder a súa confianza e deixou definitivamente a política local en 1993.

Nese ano lanza Alternativa Galega, unha nova formación de carácter centrista e nacionalista, que se presenta ás eleccións xerais de 1993, e posteriormente ás autonómicas de outubro dese ano, pero onde non consegue máis ca algo máis de 3000 votos e ningunha representación. Nas eleccións municipais de 1995 o partido consegue un único concelleiro en Noia, Díez Rechou, e apoia o PP para que esta formación se faga coa alcaldía. Ao pouco o partido disólvese e Alonso abandona de vez a política.

Proseguiu a súa traxectoria como médico e tivo consulta en Ferrol e Bilbao. Residiu en Francia. Ten investigado e publicado artigos sobre trasplantes renais.

|  |  |  |
| --- | --- | --- |
| Predecesor:**Jesús Díaz Fornas** |  **Alcalde de Noia** 1987 - 1992 | Sucesor:**Bieito González** |

Notas
-----

1. 1 2  Rivas, Manuel (1984-07-23). "Los astilleros de Bazán y Astano aportan el mayor número de gallegos vasectomizados". *El País* (en castelán). ISSN 1134-6582. Consultado o 2019-01-03.
2. ↑  Rivas, Manuel (1984-11-12). "Pastor Alonso". *El País* (en castelán). ISSN 1134-6582. Consultado o 2019-01-03.
3. ↑  Blanco Antelo, Fina e Nieves Seijo Sabín (2015). "Entrevista aos nosos maiores: Jaime Vilaboy". *Hume. Revista de Estudos Históricos Locais* **8**: 265. ISSN 1888-6183.
4. ↑  Carretero, Nacho (2017). *Fariña*. Xerais. p. 163.
5. 1 2  "Un arca de Noé en arenas movedizas". *www.lavozdegalicia.es*. Consultado o 2019-01-03.
6. 1 2  "La prevaricación salpica al alcalde noiés, que fue cesado". *www.lavozdegalicia.es*. 06-06-2017. Consultado o 03-01-2019.
7. ↑  Cuadra, Bonifacio de la (09-04-1990). "Inhabilitado por 6 años el alcalde de Noia por el desalojo "racista" de una familia gitana". *elpais.com*. Consultado o 03-01-2019.
8. ↑  G. M. (15-05-2006). "Dos libros recogen la evolución política de Noia de 1979 a 1995". *www.elcorreogallego.es*. Arquivado dende o orixinal o 04-01-2019. Consultado o 03-01-2019.
9. ↑  "Xerardo Agrafoxo recolle a evolución política de Noia". *www.galiciahoxe.com*. 15-05-2006. Arquivado dende o orixinal o 04-01-2019. Consultado o 03-01-2019.
10. ↑  "La prevaricación salpica al alcalde noiés, que fue cesado". *La Voz de Galicia* (en castelán). 2017-06-06. Consultado o 2019-01-03.
11. ↑  "Dr. Pastor Alonso Paz. Urología Bilbao. Clínica Euskalduna". *www.clinicaeuskalduna.com*. Arquivado dende o orixinal o 04 de xaneiro de 2019. Consultado o 2019-01-03.
12. ↑  "El polémico regidor de Noia agranda la conflictiva leyenda del Concello". *La Voz de Galicia* (en castelán). 2002-08-22. Consultado o 2019-01-03.
13. ↑  "Pastor Alonso Paz's research works in Medicine". *ResearchGate* (en inglés). Consultado o 2019-01-03.

Véxase tamén
------------

### Outros artigos

* Noia

* Eleccións municipais en Noia

|  |  |
| --- | --- |
| Control de autoridades | 
* Wd: Q61062113
* Dialnet: 4156236

 |